**ชื่อเรื่อง** : นวัตกรรมการจัดการทางการเงินฟาร์มโคนม

 **Financial Management Innovation of a Dairy Cow Farm**

**ผู้วิจัย** : ภณิตา สุนทรไชย

 รทวรรณ อภิโชติธนกุล

 ทินกร ผิวนวล

**ปีการศึกษา** : 2561

**บทคัดย่อ**

 การวิจัยเรื่อง นวัตกรรมการจัดการการเงินฟาร์มโคนม เป็นการวิจัยเชิงคุณภาพ มีวัตถุประสงค์เพื่อศึกษาสภาพพื้นฐานด้านการบันทึกข้อมูลทางการเงิน ปัญหา อุปสรรค และความต้องการด้านฐานข้อมูลการเงินของเกษตรกรกลุ่มผู้เลี้ยงโคนมจังหวัดมหาสารคาม ระบบการบันทึกข้อมูลทางบัญชี ระบบการรายงานงบการเงิน ระบบการวิเคราะห์ทางการเงิน ระบบฐานข้อมูลโคนมและระบบฐานข้อมูลการผลิตน้ำนมดิบ จากกลุ่มตัวอย่าง 10 ฟาร์มที่สมัครใจเข้าเป็นนักวิจัยร่วมในงานวิจัยด้วยวิธีการสัมภาษณ์ การสนทนากลุ่ม และการปฏิบัติการแบบมีส่วนร่วม เพื่อค้นหาสภาพพื้นฐานด้านการบันทึกข้อมูลทางการเงิน ปัญหา อุปสรรค และความต้องการด้านฐานข้อมูลการเงินของเกษตรกร เพื่อเป็นแนวทางการศึกษารายการค้าที่เกิดขึ้นเกี่ยวกับกิจการฟาร์มโคนม เพื่อนำมาใช้สำหรับการศึกษาระบบการจัดทำบัญชีฟาร์มโคนม ระบบข้อมูลโคนม และระบบข้อมูลการผลิตน้ำนมดิบต่อไป

จากการศึกษาพบว่าเกษตรกรกลุ่มผู้เลี้ยงโคนมจังหวัดมหาสารคาม มีพื้นฐานการบันทึกข้อมูลทางบัญชีฟาร์มโดยการบันทึกบัญชีด้วยมือลงในสมุดบัญชีเพื่อให้เข้าสู่มาตรฐานฟาร์มโคนมและได้รับสิทธิ์เพิ่มในเรื่องราคาขายน้ำนมดิบ แต่ก็ยังไม่ได้บันทึกบัญชีทุกฟาร์ม เนื่องจากความไม่พร้อมเรื่องบุคลากร เวลา และความไม่เข้าใจในหลักการบันทึก แต่ให้ความสนใจในระบบการบันทึกข้อมูลทางบัญชี ทั้งนี้เพื่อความสะดวก รวดเร็ว และสามารถเก็บข้อมูลย้อนหลังได้อย่างแม่นยำ และเพื่อนำข้อมูลนั้นมาใช้ประกอบการตัดสินใจในการผลิตและจำหน่ายน้ำนมให้มีประสิทธิภาพมากขึ้นจากสภาพความไม่แน่นอนทั้งด้านเศรษฐกิจ สิ่งแวดล้อม และสภาพดินฟ้าอากาศ

**คำสำคัญ :** นวัตกรรม, การจัดการการเงิน, ฟาร์มโคนม